自海陵泛江歸梁谿作
作者：李綱
朝代：宋

paragraphs: 清江湛湛波不興，澄江際天如鏡平。
火雲突兀聳峰岫，倒影萬丈搖空明。
扁舟歸逐落潮急，聒耳但聞雙櫓聲。
乃知長江無六月，水氣自與風兼清。
去年狂寇起歙睦，江浙慘澹妖氣凝。
百年涵養極繁盛，一日蕩析屯臊腥。
衣冠北渡旅淮甸，扶老攜幼紛從横。
王師出討盛貔虎，兇渠授首封鯢鯨。
迨兹浙右稍安定，鼓拖復作東南征。
家山在望已可喜，僮僕候我應歡迎。
平疇戢戢稻秧綠，峻嶺靄靄松林青。
田園有趣良足樂，軒冕無味非所榮。
蒼生倘有安堵望，笑傲自可終餘齡。
只今餘孽尚充斥，努力廟筭宜哀矜。
裹包兵革不復用，坐使四海還康寧。